**Informatīvais ziņojums par**

**Apvienoto Nāciju Pārtikas un Lauksaimniecības organizācijas (*FAO*) projektu**

**„****Azerbaidžānas Nacionālā augu aizsardzības dienesta inspektoru un laboratoriju ekspertu mācības par fitosanitārajiem pasākumiem”**

**1. Ievads**

Zemkopības ministrija iesniedz izskatīšanai Ministru kabinetā informatīvo ziņojumu „Informatīvais ziņojums par Apvienoto Nāciju Pārtikas un Lauksaimniecības organizācijas projektu „Azerbaidžānas Nacionālā augu aizsardzības dienesta inspektoru un laboratoriju ekspertu mācības par fitosanitārajiem pasākumiem”(angļu val. *Training to the State Plant Quarantine Inspection on phytosanitary issues and experts from the Food Safety Agency of the Republic of Azerbaijan),* lai informētu Ministru kabinetu par Apvienoto Nāciju Pārtikas un Lauksaimniecības organizācijas projekta „**Azerbaidžānas Nacionālā augu aizsardzības dienesta inspektoru un laboratoriju ekspertu mācības par fitosanitārajiem pasākumiem**” mācību norisi Latvijā.

Starp Apvienoto Nāciju Pārtikas un Lauksaimniecības organizāciju (angļu val. *Food and Agriculture Organization of the United Nations – FAO*)  (turpmāk – *FAO*) un Latvijas Valsts augu aizsardzības dienestu ir sagatavots līguma projekts par mācību organizēšanu un norisi par fitosanitārajiem pasākumiem inspektoriem un laboratorisko diagnosticēšanu Azerbaidžānas Nacionālā augu aizsardzības dienesta un laboratorijas ekspertiem (turpmāk – projekts). Līgumu saskaņā ar Ministru kabineta 2004. gada 16. novembra noteikumu Nr. 944 "Valsts augu aizsardzības dienesta nolikums" 8. punktu parakstīs Valsts augu aizsardzības dienesta direktore, lai Valsts augu aizsardzības dienests varētu uzņemties organizēt un koordinēt Latvijā plānotās mācības, kā arī īstenot apmācību par kaitīgo organismu laboratorisko diagnosticēšanu.

Projekta ilgums ir no 2018. gada novembra līdz 31. decembrim.

Projektu veido trīs mācību kursi Latvijā.

|  |  |  |  |
| --- | --- | --- | --- |
| Mācību pasākums | Datums | Norises vieta | Valoda |
| Kaitīgo organismu laboratoriskā diagnostika mikoloģijā, virusoloģijā, bakterioloģijā un molekulārbioloģijā, paraugu noņemšana | 03.12.2018.– 07.12.2018. | Rīga | Krievu |
| Fitosanitārie pasākumi, ietverot starptautiskos standartus un procedūras | 03.12.2018.– 07.12.2018. | Rīga | Krievu |
| Fitosanitārie pasākumi, ietverot starptautiskos standartus un procedūras | 10.12.2018.– 14.12.2018. | Rīga | Krievu |

Latvijā plānotās mācības organizē un to norisi koordinē Valsts augu aizsardzības dienests.

Projektu īstenos

1) organizatori un mācību koordinatori – Valsts augu aizsardzības dienesta pārstāvji;

2) lektori – Valsts augu aizsardzības dienesta pārstāvji.

Mācību kursu dalībnieki: Azerbaidžānas Nacionālā augu aizsardzības dienesta un Laboratorijas eksperti.

Ievērojot minēto, Zemkopības ministrija informē par situāciju.

Valsts augu aizsardzības dienestam trīs mācību kursu organizēšanai paredzētie finanšu līdzekļi ir nepieciešami 2018. gadā. Projektā paredzēts, ka pēc līguma noslēgšanas Valsts augu aizsardzības dienests saņem avansa maksājumu 10 000 EUR apmērā. Pēdējo maksājuma daļu 27 980 EUR paredzēts pārskaitīt 2018. gada beigās pēc gala ziņojuma apstiprināšanas.

**2. Izmaksas un finansiālie nosacījumi saskaņā ar projektu**

Saskaņā ar projektu trīs mācību kursu rīkošanai nepieciešamais finansējums Valsts augu aizsardzības dienestam no *FAO* tiek pārskaitīts šādā kārtībā:

1. EUR 10 000 – pēc līguma noslēgšanas starp Valsts augu aizsardzības dienestu un *FAO*;
2. EUR 27 980 – projekta beigās pēc visu pārskatu iesniegšanas (2018. gada beigas).

Valsts augu aizsardzības dienestam trīs mācību kursu īstenošanai paredzēts finansējums EUR 37 980 apmērā.

**3. Ieguvumi no projekta īstenošanas Latvijā**

Mācības paredzētas Azerbaidžānas Nacionālā augu aizsardzības dienesta inspektoriem un laboratorijas ekspertiem par Starptautiskās augu aizsardzības konvencijas (*IPPC*) Fitosanitāro pasākumu starptautiskajiem standartiem, Eiropas un Vidusjūras augu aizsardzības organizācijas standartiem. Paredzēts arī dalīties pieredzē par Latvijas augu karantīnas (veselības) uzraudzības sistēmu, lai izglītotu un apmācītu Azerbaidžānas nacionālā augu aizsardzības dienesta darbiniekus par to, kā garantēt valsts fitosanitāro drošību, laikus konstatēt kaitīgo organismu parādīšanos un prognozēt to attīstību un īstenot efektīvus uzraudzības pasākumus, vienlaikus nodrošinot augu un augu produktu eksportu.

Mācību procesā paredzēta arī tehniskā vizīte, lai praktiski parādītu, kā darbojas uzraudzības sistēma Latvijā un lai apmācītu par augu un augu produktu paraugu noņemšanu kaitīgo organismu diagnosticēšanai laboratorijā.

Viens mācību kurss paredzēts laboratorijas ekspertiem par kaitīgo organismu (nematožu, kaitēkļu, baktēriju) laboratorisko testēšanu, dažādu diagnostikas metožu pielietošanu un kvalitātes vadības sistēmas ieviešanu laboratorijā. Divi mācību kursi paredzēti inspektoriem.

Lai nodrošinātu kvalitatīvu apmācību, dienesta darbinieki iepriekš sagatavos gan mācību programmu, kurā teorētiskās nodarbības apvienotas ar praktiskiem vingrinājumiem un tehniskajām vizītēm, gan mācību moduļu programmas un materiālus.

Latvijas eksperti šo programmu var pasniegt krievu valodā, tā kolēģiem no Azerbaidžānas palīdzot apgūt zināšanas valsts fitosanitārās drošības nodrošināšanai un kaitīgo organismu savlaicīgā diagnosticēšanā. Tā kā Latvijas eksperti ir veiksmīgi ieviesuši Eiropas Savienības normatīvo aktu prasības un turpina līdzdarboties ES normatīvo aktu izstrādē augu aizsardzības jomā, vienlaikus sekmīgi nodrošinot to, ka Latvijā augu karantīnas organismu klāsts nav palielinājies, jo mūsu izveidotā fitosanitārā sistēma strādā atbilstoši mērķim – nepieļaut augu karantīnas organismu ieviešanos un izplatību, dienesta ekspertiem ir pieredze, ar ko dalīties.

Pie Latvijas ekspertiem pieredzes apmaiņā brauc arī kolēģi no Tadžikistānas, Igaunijas un Kazahstānas, kā arī vairāki eksperti no Uzbekistānas. Dienests ir piedalījies vairākās pieredzes apmaiņas programmās, piemēram, ar Ukrainu un Kirgizstānu. Laboratorijas eksperti ir dalījušies pieredzē ar Krievijas, Kazahstānas, Somijas un Ukrainas kolēģiem, kā arī apmācījuši laboratoriskā testēšanā un kvalitātes vadības sistēmas izstrādē Azerbaidžānas ekspertus.

Svarīgi ir mācēt konstatēt augu kaitīgos organismus un kaitēkļus un zināt, kā to izdarīt laikus. Eiropas Savienībā, tostarp Latvijā, ir konstatēti kaitīgie organismi, kas var iznīcināt veselas augu vai augu produktu grupas, ja tie laikus netiek apkaroti. Piemēram, Rietumeiropā intensīvi tiek apkarota priežu koksnes nematode (*Bursaphelenchus xylophilus*), tāpēc Portugālē ir izcirsti jau vairāk nekā 1000 ha priežu mežu. Itālijā, Spānijā un Francijā konstatēta baktērija *Xyllelas fastidiosa* un tiek piemēroti stingri fitosanitārie pasākumi tās ierobežošanai, un šajās valstīs tā rada lielus ekonomiskos zaudējumus. Lielbritānijā vairākkārt konstatēti no Ķīnas ievesti kaitēkļi – citrusa ūsainis *(Anoplophora chinensis)* un Āzijas ūsainis (*Anoplophora glabripennis*). Tā kā tie iznīcina lapu kokus, bija nepieciešams izcirst lielas inficēto lapu koku mežu platības. Latvijā 2007. gadā tika konstatēts kaitīgais organisms bakteriālā iedega(*Erwinia amylovora*) un tika izcirsta daļa komerciālo un privāto augļu koku dārzu. Šie tirdzniecības ceļā ievestie augu kaitīgie organismi ir agresīvi vietējai faunai, jo nav dabīgo aizsargātāju, tāpēc vienīgā iespējamā rīcība ir konstatēt tos pēc iespējas ātrāk un iznīcināt, pirms tie ir izplatījušies nekontrolējamā apjomā.

Valsts augu aizsardzības dienests, iegūstot tiesības īstenot *FAO* projektu, ir atzinīgi novērtēts starptautiski. Iesaistoties šādos projektos, palielinās Valsts augu aizsardzības dienesta ekspertu profesionalitāte, un tas ir ieguvums visai Latvijas lauksaimniecības nozarei. Ja šis projekts tiks veiksmīgi īstenots, būs lielākas iespējas piedalīties turpmākos starptautiskos projektos.

**4. Priekšlikumi turpmākai rīcībai**

Projekta īstenošanai paredzēts finansējums 37 980 *euro* apmērā, ko pilnībā segs *FAO*, ievērojot informatīvā ziņojuma 2. nodaļā minēto maksāšanas kārtību.

(EKK 1000 Atlīdzība – 18 490; EKK 2000 Preces un pakalpojumi – 19 490)

**5. Projekta finansējums 2018. gadam**

|  |  |  |  |  |  |
| --- | --- | --- | --- | --- | --- |
| **Izdevumu pozīcijas** | | **Mērvienība** | **Daudzums** | **Maksa par 1 vienību** | **Kopā izdevumi (EUR)** |
| 1 | Teorētiskās un praktiskās nodarbības | ekspertu dienas | 3 eksperti/ 8 dienas;  5 eksperti/ 7 dienas | 271,90 | 16042,10 |
| 2 | Laboratorijas materiāli un reaģenti praktisko nodarbību nodrošināšanai | materiālu komplekts | 24 | 260 | 6240,00 |
| 3 | Tehniskās vizītes nodrošināšana (transporta izdevumi vizītes nodrošināšanai u.c.) | vizīte | 3 | 1600,00 | 4800,00 |
| 4 | Organizatoriskie pasākumi, projekta koordinācijas izdevumi | personas | 12 | 203,92 | 2447,04 |
| 5 | Drukāšanas, mācību prezentāciju materiāli | personas | 24 | 40,833 | 980,00 |
|  | Ēdināšanas pakalpojumi, vīzas, un citi izdevumi | personas | 24 | 311,21 | 7469,10 |
| **Pavisam kopā** | | | | | **EUR 37 978,24** |

Zemkopības ministrs Jānis Dūklavs

Blūma 67027314

Iveta.Bluma@vaad.gov.lv